13 år gamle Christian Onstad-Kalvik har sin helt egen klesstil, som vekker endel oppsikt.

Han går nemlig i dress - hver eneste dag, skriver Vestnytt

– Viktig å være seg selv

Christian forteller at han ble mobbet i fire år på en annen skole han gikk på tidligere. Han var derfor spent på reaksjonen fra medelevene da han startet med sin uvanlige stil på den nye skolen.

– Noen kalte meg for rar og spurte hvorfor jeg gikk med dress. Men jeg sto på mitt. Selv om man har hatt nedturer i livet, skal man fortsatt være seg selv. Jeg håper jeg kan inspirere andre til å tørre dette, sier den reflekterte 13-åringen.





Han understreker at medelevene han har nå respekterer klesvalget hans, og at han ikke får noen negative kommentarer.

Onstad-Kalvik bruker dressen stort sett overalt og hvor som helst, fra morgen til kveld. Til og med på en tur til Bergens høyeste fjell, Ulriken.





– Da var det endel som tittet, smiler han.

Saken fortsetter under bildet

Nothing can stop me using a suit not even a mountain ????????????? #suitup #mountains #ulriken Et bilde publisert av Christian Onstad (@christiansuits) torsdag 03. Nov.. 2016 PDT





Har fem dresser



Det er bare i gymtimene på skolen og på crossfit-trening at 13-åringen har på seg andre klær.





Hjemme i skapet har han fem ulike dresser han bytter mellom.

– I starten syntes jeg kragen var litt stram, men man blir vant til det. Nå synes jeg det bare er behagelig å gå i, forteller Christian.

Hvis man går i dress hele tiden, skulle man kanskje tro at det er vanskelig å vite hva man skal ha på seg når man virkelig vil pynte seg - men 13-åringen har svaret.

– Når jeg skal på noe spesielt som bursdager, bryllup, konfirmasjoner, fest eller på julaften tar jeg på meg smoking, røper Christian overfor Vestnytt.

Han vet ikke hvor lenge han kommer til å gå med dress, men foreløpig har han ingen planer om å gi seg.

– Det er på ubestemt tid, sier 13-åringen til P4.